Danmark plages af vanvidsbilister - her er en af dem.

Den kvindelige betjent holdt for rødt lys med en anholdt på bagsædet, da hun fik øje på bilen bag sig. Den hvide BMW-cabriolet overhalede hende bagfra, kørte over i modsatte vejbane og frem mod de andre biler, der holdt for rødt. Det var en ulovlig manøvre - en lørdag eftermiddag midt på Frederiksberg. Episoden var så ekstrem, at betjenten gjorde noget, hun ikke havde gjort i 20 år.

I den hvide bil sad Emre C.

På det tidspunkt havde han tre betingede frakendelser og endnu flere klip i kørekortet.

Han er en Danmarks vanvidsbilister. Det er dem, der kører, som de vil. I de værste tilfælde bliver uskyldige kørt ihjel. Men hver dag ser politiet vilde, unge mænd, der er til fare for alt og alle.

Nu skal I se Emre C's liv på vejene - og vi skal møde tre personer, færdselsbetjenten, betjenten og buschaufføren, som alle er stødt på Emre C i trafikken. På tre år samler han 15 klip sammen og kører så vildt, at han burde få flere frakendelser af kørekortet. Men der sker ikke noget. Emre C kører videre, som om intet var hændt. Sagsbehandlingstiden er nemlig en afgørende del af Emre C's historie.

Færdselsbetjenten: Uden kørekort - med udgangstilladelse

Det var en fredag aften lige efter midnat i det centrale København. En bil kørte ad Gothersgade mod Søerne og fortsatte lige frem i lyskrydset ved Landemærket. Bagved fortsatte en Skoda Fabia på samme måde, selvom der var blevet rødt. Det oplevede politibetjent Henrik Lorentzen, der filmede episoden.

Han stoppede Skodaen, som Emre C sad i. Emre C ville ikke se videoen og nægtede at have kørt over for rødt. Men som han fortalte betjenten, så ’nægter han sig altid skyldig i den slags’. Emre C havde heller ikke sit kørekort med, men viste betjenten sin udgangstilladelse fra fængslet. Emre C forklarede i retten, at han ikke huskede episoden. Episoden gav blandt andet et klip i kørekortet.

Betjenten: Gjorde noget, hun ikke havde gjort i 20 år

Den kvindelige politibetjent så noget ekstremt en lørdag eftermiddag på Frederiksberg. Der var masser af fodgængere og cyklister, og hun kørte sammen med en kollega i en civil politibil med en anholdt på bagsædet. De stoppede for rødt lys i krydset ved Rosenørns Allé og H.C. Ørstedsvej. Foran dem holdt fire-fem biler.

Pludselig fik betjenten øje på en hvid BMW-cabriolet, der overhalede dem bagfra ved at køre over i de modkørendes vognbane, selvom der var dobbelt spærrelinje. Cabrioleten kørte med ”frisk fart”, oplevede betjenten, og herefter pressede den sig ind mellem nogle af de biler, der holdt foran. Nu holdt den midt i fodgængerfeltet. Da der var frit, men stadig rødt lys, kørte Emre C over krydset.

I retten fortalte Emre C, at han ikke kunne huske episoden, og at han aldrig har ejet en hvid BMW. Men da der blev vist billeder fra gerningsstedet, ville han dog ikke bestride, at det var ham, der kørte. Han blev kendt skyldig og fik to klip i kørekortet. I sine tyve år hos politiet havde den kvindelige betjent aldrig tidligere stoppet en person for en færdselsforseelse, mens hun havde en anholdt siddende på bagsædet. Men den lørdag var en undtagelse. Episoden var så ”ekstrem”, som hun fortalte i retten.

Buschaufføren: Han stak af fra ulykken

I det øjeblik buschaufføren kørte ud i krydset ved Jyllingevej, hørte han et brag. Da han kiggede ned i instrumentbrættet, lyste en masse advarselslamper op. Først troede han, at bussen var punkteret, men i venstre sidespejl kunne han se en sort bil, der kurede forbi bussen i en sky af røg.

Buschaufføren stoppede bussen med det samme og steg ud. Han kunne ikke se nogen i den sorte Mercedes, så han frygtede først, at føreren af bilen var død.

Men så kom en anden mand løbende hen til buschaufføren og fortalte ham, at personerne fra den sorte Mercedes var stukket af fra ulykken. En af de personer, nemlig føreren af den sorte Mercedes-benz CLK, var Emre C. En af buspassagererne blev kørt på hospitalet, men ingen kom alvorligt til skade. I retten forklarede Emre C, at det var bussen, der kørte ind foran ham, og at han ikke kunne nå at bremse.

TV 2 har talt med den unge buschauffør, som ikke ønsker at medvirke med navn og ansigt. Men han fortæller, at han er rystet over, at føreren af bilen på det tidspunkt havde begået så mange forseelser, at han slet ikke burde have haft sit kørekort.

- De impotente regler

Sagen har dermed taget tre år, siden den første gang blev berammet. Det imponerer ikke Jacob Forman, der er advokat og ekspert i strafferetlige færdssager.

- Reglerne er impotente i den her situation. Problemet er, at de her mennesker så længe er i fri dressur på vejene og kan udøve de her ting og gør det i fire-fem år. De skaber den ene sindssygt farlige situation efter den anden. Det er provokerende, at de i så lang tid får lov til at udøve deres kørsel på vejene på den måde. Vi er i yderste livsfare, os andre der kører sammen med dem.

Emre C er i øjeblikket varetægtsfængslet i en anden sag, og det har ikke været muligt at få et interview med ham.